བཀྲ་ཤིས་རྒྱ་མཚོ་ནི་མང་གྲགས་ཆེ་བའི་ལྷ་བཟོ་བ་འཇིགས་མེད་ཆོས་འཛོམས་ཀྱི་སློབ་མ་ཡིན་ལ།བཀྲ་ཤིས་རྒྱ་མཚོ་དང་ཁོང་གི་ནུ་བོ་ཆོས་གྲགས་ནི་ཁོང་གི་དངོས་སློབ་བམ་ཐུགས་ཀྱི་བུ་སློབ་ཡིན།དུས་སྐབས་དེར་ཐང་གའི་སྒྱུ་རྩལ་ཉམས་ལ་ཉེ།ཁོང་གི་དགུང་ལོ་ཡང་བརྒྱད་ཅུ་ལ་སླེབས་ཡོད།ཡིན་ཡང་ཁོང་གིས་སྐུ་ཚེགས་ལ་མ་འཛེམ་པར་བཀྲ་ཤིས་རྒྱ་མཚོ་ཕུ་ནུ་གཉིས་ཀར་ཁྲིད་སྟོན་བྱས་ལ་སློབ་སྦྱོང་གི་རེ་འདུན་ནན་པོ་བཏོན་པས་ཁོང་གཉིས་ལ་ཡོན་ཏན་བསམ་གྱིས་མི་ཁྱབ་པ་ཞིག་འབྱོར་ཡོད།